
A Győri Ítélőtábla

Pf.I.20.144/2005/5.szám

A megyei bíróság az ítéletében megállapította, hogy az alperes megsértette a felperes grafikusművész szerzői jogait azzal, hogy az általa tervezett logotypiát jogosulatlanul megváltoztatta.

Kötelezte az alperest a jogsértés abbahagyására és egyben az alperest a további jogsértéstől eltiltotta.

Kötelezte az alperest, hogy a K.Ó. című napilapban az ítélet jogerőre emelkedését követő 30 napon belül közleményt tegyen közzé – saját költségén – az alábbi szöveggel:

„Az I. Rt megsértette R. T. grafikusművész szerzői jogait azzal, hogy az általa tervezett logotypiát jogosulatlanul megváltoztatta. Az ügyben eljáró megyei bíróság az elkövetett jogsértést megállapította, s a jogsértő I. Rt-t kártérítés megfizetésére kötelezte.”

Kötelezte az alperest, hogy 15 napon belül fizessen meg a felperesnek 500.000 Ft nem vagyoni kártérítést, valamin ezen összeg után 2001.szeptember 1-től a kifizetésig járó kamatot.

A felperes ezt meghaladó keresetét elutasítva kötelezte a felperest, hogy fizessen meg az alperesnek 15 napon belül 15.000 Ft perköltséget, a felperest és az alperest az állam javára 30.000-30.000 Ft feljegyzett elsőfokú eljárási illetéket.

Ítéletének indokolásában – hivatkozva az 1999.évi LXXVI.tv.(Szjt.) 29., 17.§.f/ pontjára, 47.§./1/ bekezdésére és 50.§-ára – megállapította, hogy a felperes által készített logotypiát az alperes átdolgozta, ennek alapján olyan új mű jött létre, amely más, mint a felperes által készített logotypia és erre az átdolgozásra az alperesnek joga nem volt.

Az alperesi átdolgozás megváltoztatta a felperes által készített művet, más logo jött létre.

A szerzői jogi szakértői testület véleményére hivatkozva rögzítette, hogy az eredeti emblémához képest megváltoztatta az alperes a betűk vastagságát, valamint a B. szó betűképét. A védjegy bejegyzésnél eltüntette a kukoricalevél erezetét, ellipszissel körbezárta az emblémát. Nem az eredeti mű került védjegybejelentésre, hanem az alperes által megváltoztatott művet jelentette be az alperes.

A felperes által készített logotypia átdolgozására az alperesnek joga nem volt, ilyen kikötés a szerződésekben nem szerepelt, ehhez a felperes utóbb sem járult hozzá.  Az alperes maga sem állította, hogy az átdolgozás jogát megkapta volna a szerzőtől.

Az Szjt.13.§-a alapján vizsgálta azt is, hogy a szerző becsületére, vagy hírnevére sérelmes-e művének megváltoztatása. E körben – A. A. és L. A. vallomására hivatkozva – rögzítette, hogy a logo változtatás a felperes hírnevére sérelmes. A tanúk megerősítették, hogy a „szakma krémje” általában figyel egymásra, tudnak arról, hogy ki milyen művet alkot. Általánosan ismertté vált, hogy az alperes logoját a felperes készítette. Aláírás hiányában az ismertté nem vállhatott (csak szűk kör számára) hogy a megváltoztatás nem a felperes munkája volt. A felperesi műalkotásnak volt olyan aurája, ami a keretbe foglalással megszűnt, a keretbe foglalással az alkotás jelentősen megváltozott. Az arculattervezés megmondja azt a környezetet, hogy a logot hova kell tenni, jelentősége van annak, hogy a logot az arculattervezés során hova miként helyezzék el, esetleg milyen keretben.

Az alperes által készített grafikán vezérszínek szerepelnek, fehér alapon van a színes kukoricacső megtervezve, ezért színes alapra nem lehet áttenni a logot. A fehér szín a vezérmotívum hozza az imaget, a színnek is jelentősége van.

A szakmában beszéltek arról, hogy milyen rossz lett az I. Rt. logoja. A felperest a szakmában az „első 20 logos között tarják számon”, e körből pedig nagyon könnyen ki lehet kerülni. Szóba került a Képző- és Iparművészeti Szövetségben is könyvbemutatók kapcsán, hogy milyen hátrányos változás történt az alperesi logonál. Az is felvetődött, hogy „megbolondult” a felperes. A megváltoztatott logoból a tisztaság, a szépség, a vonalkultúra – az amiről a felperes ismert – tűnt el, holott alperesnek is az volt az igénye, hogy egy míves, jó minőségű imaget képviseljen a cége.

Az egyetemi tanszéken is szóba került a perbeli logo megváltoztatása az, hogy a logo rosszabb lett. A felperes a szakmában egy finom, érzékeny vonalvezetésű embléma tervező hírében áll. Az alperes által megváltoztatott embléma robusztus lett, megváltozott a betűtípusa, ráadásul az ellipszis keretbe foglalással még inkább elvesztette az embléma korábbi jellegét.

Az ovális kerettel „vásárivá” tették a logot, a szöveg és kép egységének megváltoztatásával az egyensúly felborult. Sokan hangot adtak a szakmán belül, hogy a logo rosszabb lett, és aki nem tudta, hogy nem a felperes készítette a módosítást, az nyilván az ő személyéhez kötötte ezt. A megváltoztatott emblémát az embléma gyűjteményekbe nem lehet felvetetni. A felperes által megálmodott logotypia értelme, lelke a változtatással kiölhető, a változtatással az embléma értéke csökkent, az emblémából a szépséget kivették.

A felperes a cizellált emblématervezésben ismert grafikus, a három kukorica rajzához igazodó reneszánsz antikvát betűt tervezett, a rajzhoz illő finom betűket rendelt hozzá. Az autókon látható emblémán azonban a kukoricák rajzossága is megváltozott, színe is hátrányosan változott. L. A. tanú álláspontja szerint lehet, hogy a megváltoztatott logo reklám szempontjából megfelelő, de szakmai művészeti szempontból nem fogadható el.

A tanúk által előadottak alapján a megyei bíróság azt látta megállapíthatónak, hogy a megváltoztatott logo a felperes hírnevére sérelmes, a szerzői jogi szakértői testület véleménye összhangban van a tanúk által előadottakkal, az alperes a mű lényegét érintő változtatásokat hajtott végre a logon a felperes hozzájárulása nélkül.

A művészi érték csökkenése a hírnév csökkenését is jelenti, a felperes alapos okkal hivatkozott arra, hogy személyhez fűződő jogát az alperesi változtatás megsértette.   A felperes munkáját, illetve a neki tulajdonított változtatást a szakma elfogadhatatlan színvonalúnak tekintette, ez a felperes hírnevére negatív hatással volt.

A megyei bíróság ezért a felperes nem vagyoni kártérítés iránti igényét alaposnak tekintette, összegszerűségében sem tekintette eltúlzottnak, figyelemmel az alperesi logo ismertségére, az alperesi vállalat gazdasági nagyságára is. Az a tény, hogy  a tanúk  tudomást szereztek arról, hogy a megváltoztatott logo nem a felperes nevéhez fűződik, nem jelenti azt, hogy hátrány a felperest nem érte: e tény ugyanis a szakmában az általánosan ismertté nem vált, nem válhatott.

A fentiek alapján alaposnak látta a felperesnek az Szjt.13.§-án, 94.§./1/ bekezdés a/ b/ c/pontján alapuló, a jogsértés megtörténtének bírósági megállapítására, az alperes eltiltására a további jogsértéstől, és megfelelő elégtétel adására irányuló igényét is.

Kiemelte, miszerint köztudomásúnak tekintendő, hogy az alkalmazott grafikai tervezéssel foglalkozó művész akkor kaphat megrendeléseket, ha művészi igényessége ismertté válik, ha jó hírneve van a szakma területén. T.L. is annak idején azért döntött a D. Kft. mellett, mert a korábbi b-i iratborítót ízlésesnek találta. Amennyiben a felperes megítélése megváltozik, mert az alperes által átdolgozott logo miatt már nem tekintik finom, érzékeny vonalvezetésű emblématervezőnek, hírneve sérül, van olyan hátrány, amely nem vagyoni kártérítési fizetési kötelezettséget von maga után. Így az Szjt.94.§./2/ bekezdésére alapított nem vagyoni kárigény is alapos. 

Az ítélet ellen az alperes fellebbezett, annak megváltoztatása, a kereset teljes elutasítása, a felperesnek az első- és másodfokú perköltség megfizetésében történő marasztalása iránt.

Az alperes álláspontja szerint az elsőfokú ítélet téves jogi álláspontból kiindulva a bizonyítékok okszerű mérlegelése nélkül állapított meg téves tényállást, és fűzött ahhoz téves jogi következtetést.

Kiemelte, hogy a Fővárosi Ítélőtábla hatályon kívül helyező végzése szerint a jelen perben az 1999.évi LXXVI.tv. (új Szjt.) rendelkezései az irányadóak, a 13.§. alapján már nem minden változtatás tekinthető jogsértőnek csupán az, amely a szerző becsületére, vagy hírnevére sérelmes.

Ezzel a döntéssel szemben az elsőfokú ítélet az Szjt.29.§-ából indult ki, és ehhez kapcsolódóan utalt az Szjt.17.§.f/pontjára, az Szjt.47.§./1/ bekezdésére és 50.§-ára is.

Az Szjt.29.§-a alapján az adott esetben nem merülhet fel annak kérdése, hogy a logok megváltoztatása következtében más eredeti, egyéni alkotás keletkezett volna, ugyanis az átdolgozás a mű módosításának, megváltoztatásának az a szélső esete, amikor a változtató kiegészítő vonások önmagukban is olyannyira lényegiek, hogy megfelelnek az egyéni és eredeti mű követelményének, jelen esetben pedig erről nincs szó.

Az ítélet a szakvéleményben hivatkozott változtatások (betűvastagság, betűkép, kukoricaerezet, ellipszis) miatt tekintette a szerzői jog sérelmébe ütköző magatartásnak az alperes eljárását. Álláspontja szerint – ismét utalva a Fővárosi Ítélőtábla végzésére – tévedett a szakértő, amikor a régi szerzői jogi törvény rendelkezései alapján adta meg a véleményét, így az figyelembe nem vehető, főképp azért nem, mert a régi Szjt.10.§-a szerint minden jogosulatlan megváltoztatás személyhez fűződő jogot sért, az irányadó új Szjt.13.§-a szerint pedig csak az amely a szerző becsületére, vagy hírnevére sérelmes. Ezen tényekkel a szakvélemény nem foglalkozott.

Sérelmezte, hogy az elsőfokú bíróság álláspontját kizárólag a korábbi szakvélemény és a tanúk vallomására építette, közvetlen észlelésre álláspontot nem alakított ki, erre utalást sem tett.

Álláspontja szerint nem jelent sérelmet, hogy az emblémát a felhasználás körülményeihez képest (reklám szatyor, hirdetés, brossúra) az adott környezet követelményének megfelelően ellipszis keretbe helyezték el, mivel ily módon illeszkedik és emelkedik ki a környezetből. Ez nem jelenti jellegének változását.         A felperes is bocsátott az alperes rendelkezésére ellipszis alakba helyezett emblémát, így nem elfogadható a tárgyaláson utólag tett nyilatkozata, amely szerint ez a nyomdai kivágás célját szolgálja. A reneszánsz antikvát betűtípus – a felperes által készített embléma betűtípusa – a 2000 létező betűtípus egyike, közhasználatúként minősítendő.

Nem érinti a felperesi emblémák jellegét, hogy a kukoricalevél erezete mennyire látszik, mivel ezeknek észlelési lehetősége a nyomdatechnikai körülményektől is függ. A lényeg az, hogy az egész emblémának a konstrukciója, a kép a betű és a szó szerkezeti megjelenése nem változott, olyan változtatást az alperes nem tett, amely a felperes becsületére és hírnevére sérelmes lehet.

Kifogásolta, hogy a megyei bíróság bizonyítékként értékelte A. A. és L. A. tanúvallomását. A két tanú álláspontja szerint a felperessel szoros személyi kapcsolatban áll, melyre az is utal, hogy a két tanú idézés nélkül jelent meg a felperessel együtt a tárgyaláson. Nyilvánvaló szorosabb kapcsolat indíthat csak valakit, hogy idézés nélkül vidéki bírósági tárgyaláson megjelenjék. Az elsőfokú bíróság a tanúknak a felperes alkotásaira és művészi értékeléseire vonatkozó nyilatkozatait azok szó szerinti értelmében, ítéleti megállapításának alapjául tekintette anélkül, hogy azt az egyéb bizonyítékokkal egybevetné.

A Fővárosi Ítélőtábla végzésében tett utasítással ellentétben az elsőfokú bíróság anélkül, hogy bármely konkrét hátrány, vagy ebből eredő nem vagyoni kár bizonyításra került volna, a tanúk szubjektív értékítéletét elfogadva rögzítette, hogy a perbeli logo rosszabb lett, „vásárivá” vált, a változtatással a lényegét, az auráját veszítette el a mű. Művészi értékcsökkenése pedig köztudomásúan a hírnév csökkenését is jelenti.

A felperes nem bizonyította a jogsértést, ezen túlmenően egyetlen bizonyíték sem merült fel, hogy az általa sérelmezett körülmény részére kárt okozott volna, nem volt adat a kár összegszerűségére sem.

Az elsőfokú bíróság olyan eltiltó rendelkezést hozott, amelyben nem határozta meg, hogy mi az a jogsértés, amelynek a további folytatásától eltiltotta az alperest.

A felperes fellebbezési ellenkérelme az ítélet helybenhagyására irányult.

Álláspontja szerint helyesen járt el az elsőfokú bíróság, mikor az Szjt.29.§-ára és 13.§-ára alapította ítéletét, az Szjt. szerint ugyanis egy adott művön végzett változtatások két esetben valósíthatnak meg szerzői jogsértést, nevezetesen, ha a szerző jóváhagyása nélkül végzett változtatások olyan jellegűek vagy mértékűek, hogy sértik az egyik vagyoni jogot, az átdolgozás jogát (29.§. és 47.§./1/ bekezdés) vagy az egyik személyhez fűződő jogot: a mű egységének védelméhez fűződő jogot (13.§.).

Az a tény, hogy az alperes ellipszissel körbezárta az emblémát egyértelműen a formátum megváltoztatását jelenti, a betűk vastagságának, a B. szó betűképének megváltoztatása, a kukoricalevél míves erezetének eltűntetése, jóval túlmegy azon a sérelmi határon, amelyet a szerzőnek tűrnie kell. 

A mű minden torzító, csonkító, vagyis a mű lényegi vonásait érintő megváltozatás a szerző személyhez fűződő jogát sérti.

Alaptalanul kifogásolja az alperes A. A. és L. A. vallomásának figyelembe vételét, a vallomások objektív, pártatlan, azon ténynek, hogy a 2005.január 24-i tárgyalásra valamennyien együtt utaztak egyetlen oka volt: az eljárás mielőbbi befejezése.

Az ítélőtábla a megyei bíróság ítéletét a Pp.253.§./3/ bekezdése értelmében a fellebbezési kérelem és ellenkérelem korlátai között felülbírálva – az elutasító elsőbírói rendelkezést a fellebbezés nem támadta – megállapította, hogy a fellebbezés részben alapos.

Az ítélőtábla álláspontja szerint a megyei bíróság a perben a szükséges és egyben elégséges – a felajánlott – körben a bizonyítási eljárást lefolytatta, az ott beszerzett bizonyítékokat helyesen, okszerűen, összességükben értékelve helyes tényállást állapított meg, az abból levont jogi következtetése azonban részben téves.

Osztja az ítélőtábla a fellebbezési érvelést annyiban, hogy jelen esetben az alperesi tevékenység eredménye nem jelenti egyben a felperes által tervezett mű átdolgozását (Szjt.29.§.) is. Ugyanis az ítélőtábla álláspontja szerint valamely mű átdolgozásáról akkor lehet beszélni, amikor a tevékenység következtében – amely már önmagában maga is eredeti, egyéni vonatkozásokat hordoz – más eredeti, egyéni alkotás keletkezik. Maga a pontosított  és az eredeti kereset sem a mű jogellenes átdolgozására, hanem – pontosított formájában – annak jogellenes megváltoztatására és ezzel a felperes személyiségi jogainak sérelmére (Szjt.13.§.) hivatkozott. Az alapperi szakvélemény sem átdolgozásról, hanem – bár helytelenül a régi Szjt.10.§-ára hivatkozva – jogosulatlan megváltoztatásról foglal állást (P.21.183/2002/24., Ad.5., Ad.7., Ad.9.).

Ezért az ítélőtábla az elsőfokú ítélet indokolásában a mű átdolgozása körében kifejtetteket teljeskörűen mellőzte.

Nem osztja az ítélőtábla azt a fellebbezési érvelést, hogy a megyei bíróság tévesen alapította az általa megállapított tényállást a korábbi eljárásban beszerzett szakvéleményre, illetőleg a tanúk vallomására az alperesi magatartás jogellenességét, valamint a felperesi kárigényt érintően.

Kétségtelen tény, hogy a szakvélemény a magatartás jogellenessége vonatkozásában tévesen a régi Szjt.10. és 30.§-ából indult ki.

Ugyanakkor – mint ahogy azt a Fővárosi Ítélőtábla a hatályon kívül helyező végzésében is megállapította – a szakvélemény csak olyan kérdés eldöntésénél, megítélésénél lehet irányadó, amely tény, vagy egyéb körülmény tekintetében a bíróság nem rendelkezik olyan különleges szakértelemmel, amely az adott esetben szükséges. A jogalap, vagy jogi megítélés körében a szakvélemény rendelkezései a bíróságot nem kötik, a perbeli szakvélemény azon állásfoglalása, hogy a jogvitában mely jogszabály alkalmazását látja indokoltnak relevanciával nem bír, ugyancsak a bíróság jogosult és köteles abban dönteni, hogy a jogsértés megvalósult-e illetve a fél kötelezhető-e jogdíj fizetésre.

Ebből az következik, hogy a tények, körülmények megítélése tekintetében a szakvélemény figyelembe vehető, azonban az ebből levonandó jogi következtetés a bíróság feladata.

Helyesen járt el tehát a megyei bíróság, amikor a logo megváltoztatásának tényei és körülményei körében a szakvéleményből indult ki, ugyanakkor az Szjt.13.§-ában foglalt különös feltételeket illetően (eltorzítás, megcsonkítás, vagy más olyan megváltoztatás, vagy megcsorbítás, amely a szerző becsületére vagy hírnevére sérelmes) egyéb körülményeket – így a kifogásolt két tanú nyilatkozatát – is a szakvélemény mellett mérlegre tette.

A fellebbezési érveléstől eltérően A. A. és L. A. elfogultságára vonatkozóan perbeli adat nincs, nyilatkozataik önmagukkal és az egyéb perbeli adatokkal (szakvélemény) nem állnak ellentétben, szakmai képzettségük okán is alkalmasak arra, hogy az Szjt.13.§-ában foglalt követelményeket illetően adekvát nyilatkozatot tegyenek.

A két tanú vallomását együtt értelmezve a szakvélemény tényadataival egyértelműen megállapítható, hogy az alperesi beavatkozás a művön olyan torzítást, megváltoztatást eredményezett, ami a felperes szakmai becsületére, hírnevére sérelmes. E körben utal az ítélőtábla a megyei bíróság döntésének indokolására. 

Helyes az elsőfokú bíróság következtetése az alperesi jogsértő cselekmény következtében a felperest ért kár megléte és annak mértéke tekintetében is: az eredeti mű és az a tény, hogy ezt a felperes készítette a szakma körében ismert volt, az pedig, hogy a logot nem a felperes változtatta meg, ugyanilyen körben ismertté már nem vált, azonban a változás – és ezzel együtt a felperes szakmai tekintélyének, hírnevének – negatív megítélése szakmai körökben felmerült.

Helyesen rögzítette a megyei bíróság, hogy az alperesi tevékenység alkalmas volt arra, miszerint a felperes hírnevére, megítélésére negatív irányú hatást gyakoroljon, ilyen vélemények meg is jelentek szakmai körökben és helyesen állapította meg a nem vagyoni kárpótlás összegét is, az ítélőtábla álláspontja szerint is ezen összeg szükséges és egyben elégséges arra, hogy a felperest ért hátrányokat kiküszöbölje, nem vagyoni kárát pótolja.

Helyesen állapította meg a megyei bíróság, hogy az alperes jogellenesen változtatta meg a logot, a jogellenesen megváltoztatott logo felhasználása (reklámanyagok, Internet, védjegy stb.) – mint ahogy a szakvélemény is egyértelműen rögzíti – szintúgy jogellenes.

Kellő okkal alkalmazta tehát a megyei bíróság az Szjt.94.§./1/ bekezdés b/pontjában foglalt jogkövetkezményt.

A fenti következmény alkalmazása során azonban az ítélet végrehajthatósága okán meg kell határozni, hogy milyen konkrét tevékenység vagy mulasztás abbahagyására és/vagy eltiltására kötelezi a bíróság a felet.

Abbahagyásra a határozathozatal időpontjában is megvalósuló jogsértő helyzet esetén kell kötelezni a jogsértőt, eltiltásra ugyanakkor akkor kerülhet sor, ha jogsértő cselekmény megismétlődésétől kell tartani. 

Jelen esetben egy egymozzanatos jogsértő cselekményt (a logo megváltoztatása) és egy folyamatos állapotot (a megváltoztatás utáni állapotú logo felhasználása) idézett elő az alperes.

Arra, hogy megismételné az egymozzanatú cselekményt (megváltoztatás) a perben adat nincs, ezért eltiltásra nem kerülhet sor. A jogsértő helyzet (reklámanyagkénti folyamatos használat stb.) ugyanakkor fennáll, így az ítélet rendelkező részében szabatosan meghatározott, a határozathozatal időpontjában is megvalósuló jogsértő helyzet, cselekmény vagy mulasztás abbahagyására – természetesen ilyen irányú kereseti kérelem esetén – kötelezendő az alperes.

Mindezekre figyelemmel az ítélőtábla a megyei bíróság ítéletének megfellebbezett rendelkezését a Pp.253.§./2/ bekezdése értelmében részben megváltoztatta.

